Parlamentul  României

[image: image1.png]FOMANIA

finanţe şi bănci

Bucureşti,   02.10.2002 

Nr. 404

AVIZ

asupra proiectului de Lege privind declararea ca municipiu a oraşului Beiuş, judeţul Bihor
Cu adresa nr. 379 din 3 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu proiectul de Lege privind declararea ca municipiu a oraşului Beiuş, judeţul Bihor. 

În urma examinării, în şedinţa din data de 02 octombrie 2002, Comisia, cu unanimitate de voturi, a hotărât respingerea din următoarele considerente:

Potrivit art. 3 alin. (1) din Legea nr. 351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, trecerea localităţilor de la un rang la altul se face “prin lege, la propunerea consiliilor locale, cu consultarea populaţiei prin referendum şi a instituţiilor locale implicate,  în condiţiile legii, cu respectarea principalilor indicatori cantitativi şi calitativi minimali prevăzuţi în anexa nr. II, pentru localităţile urbane, şi în anexa nr. IV, pentru localităţile rurale”.

În cazul prezentului proiect de lege, nu este îndeplinită cerinţa preliminară referitoare la consultarea locuitorilor oraşului Beiuş printr-un referendum, organizat în condiţiile stabilite de Legea nr. 3/2000.

Menţionăm şi faptul că, din informaţiile prezentate, rezultă că oraşul Beiuş are, aproximativ 23.000 de locuitori, ceea ce înseamnă că nu este îndeplinita condiţia referitoare la numărul minim de locuitori pe care trebuie să îi aibă un municipiu, şi anume cel puţin 25.000.

